Astfel , la 11 ianuarie 1597 , domnitorul Mihai Viteazul îi confirmă preotului Novac stăpânirea peste o moșie în satul Popova , și anume „ jumătate din toată ocina , din câmp și din baltă și din apă și din tot hotarul și din seliștea satului și locul din jurul mănăstirii lui și cu deal și cu vii , cât va avea , pentru că a cumpărat popa Novac de la Necula , pentru 1600 de aspri ” . Identitatea ctitorului este confirmată de o carte de hotărnicie din 28 noiembrie 1779 , în care scrie că preotul Novac „ au zidit dintâi această mănăstire ” .